KIRJALLINEN KYSYMYS E-1320/03 esittäjä(t): Richard Balfe (PPE-DE), John Bowis (PPE-DE),Charles Tannock (PPE-DE) ja Theresa Villiers (PPE-DE) komissiolle. Fentionin arviointi turvallisuuden ja neuvoston direktiivin 91/414/ETY liitteen I kannalta.



Virallinen lehti nro 268 E , 07/11/2003 s. 0185 - 0186



KIRJALLINEN KYSYMYS E-1320/03 esittäjä(t): Richard Balfe (PPE-DE), John Bowis (PPE-DE),Charles Tannock (PPE-DE) ja Theresa Villiers (PPE-DE) komissiolle (8. huhtikuuta 2003) Aihe: Fentionin arviointi turvallisuuden ja neuvoston direktiivin 91/414/ETY liitteen I kannalta Kirjalliseen kysymykseen E-3811/02(1) komission puolesta antamassaan vastauksessa komission jäsen David Byrne ilmoittaa, että kasveja käsittelevä tiedekomitea oli todennut joulukuussa 2002, että fentionin neurotoksisuudesta saadut uudet tutkimustiedot eivät olleet muuttaneet sen aikaisempaa käsitystä fentionin perimää vaurioittavista ominaisuuksista eikä kyseisellä kemikaalilla todennäköisesti ole viivästyneitä neurotoksisia vaikutuksia ihmiseen. Tutkimusmenetelmän vaihdosta ja lisätutkimuksista huolimatta on kuitenkin erittäin epävarmaa, aiheutuuko fentionin käytöstä vaaraa linnuille ja että tästä syystä komitean aikaisemmassa lausunnossaan esittämät kysymykset jäävät vaille vastausta. Mihin tutkimusmenetelmän vaihtoon komissio viittaa? Salliiko yhteisön lainsäädäntö fentionin ruiskutuksen ilmasta ja mihin tutkimusmenetelmiin perustuvat väitteet, joiden mukaan fentionilla ei todennäköisesti ole viivästyneitä neurotoksisia vaikutuksia ihmiseen? Voiko komissio vahvistaa, että fentioni ei tällä hetkellä sisälly 15. heinäkuuta 1991 annetun direktiivin 91/414/ETY(2) liitteen I kasvinsuojeluaineissa sallittujen tehoaineiden luetteloon? Voiko komissio siinä tapauksessa päättää fentionin mahdollisesta sisällyttämisestä luetteloon, kun ei vielä olla varmoja, aiheutuuko sen käytöstä vaaraa linnuille tai muille luonnonvaraisille eläimille? Varovaisuusperiaatteeseen liittyen komissio toteaa, että kasvinsuojeluaineen käytölle voidaan antaa lupa vasta, kun nykyisen tieteellisen ja teknisen tietämyksen perusteella on osoitettu, ettei aineen jäämillä tai sen käytöllä hyvän kasvinsuojelukäytännön mukaisesti ole haitallisia vaikutuksia ihmisten tai eläinten terveyteen tai ympäristöön. Komissio on itse myöntänyt, ettei fentionin käytön linnuille aiheuttamasta vaarasta ole varmuutta. Miksi komissio ei tässä asiassa ole noudattanut varovaisuusperiaatetta? (1) EUVL C 161 E, 10.7.2003, s. 148. (2) EYVL L 230, 19.8.1991, s. 1. David Byrnen komission puolesta antama vastaus (27. toukokuuta 2003) Komission vastauksessa Charles Tannockin esittämään kirjalliseen kysymykseen E-3811/02 todettiin, että komissio seuraa menettelytapaa, joka määritellään kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11. päivänä joulukuuta 1992 annetussa komission asetuksessa (ETY) N:o 3600/92(1). Vastauksessa ilmoitettiin myös, että kaikkien neuvottelujen päätyttyä komissio toimittaa mahdollisimman pian, todennäköisimmin kokouksessaan huhtikuussa 2003, elintarvikeketjua ja eläinten terveyttä käsittelevälle pysyvälle komitealle ehdotuksen fentionia koskevaksi päätökseksi. Aiemmassa vastauksessaan komission mainitsema tutkimusmenetelmän vaihto viittaa ruiskutuksen käyttöön syöttinä. Tällaisen menetelmän käyttäminen tarkoittaa, että noin kolmanneksen suuruinen osa puista käsitellään maasta alkaen. Mitä tulee viivästyneisiin neurotoksisiin vaikutuksiin ihmiseen (neuropatia), tieteelliset todisteet eivät vahvistaneet aiempaa olettamusta, jonka mukaan fentioni voisi aiheuttaa tällaisia vaikutuksia. Komissio neuvotteli 14. ja 15. huhtikuuta 2003 jäsenvaltioiden kanssa alustavasta ehdotuksesta, ettei fentionia sisällytetä direktiivin 91/414/ETY liitteeseen I. Asiasta on tarkoitus keskustella lisää komitean seuraavassa kokouksessa kesäkuussa 2003. Komissio pitäytyy siinä mielipiteessään, että kasvinsuojeluaineita koskevassa lainsäädännössä otetaan huomioon varovaisuusperiaate, sillä kasvinsuojeluaineen käytölle voidaan antaa lupa vasta, kun nykyisen tieteellisen ja teknisen tietämyksen perusteella on osoitettu, ettei sillä ole haitallisia vaikutuksia ihmisten tai eläinten terveyteen eikä ympäristöön. (1) EYVL L 366, 15.12.1992.